નરેન્દ્ર મોદીની સૌથી મોટી ખૂબી તરફ કોઈનું ધ્યાન કદાચ નથી ગયું તે એ છે કે તેઓ પોતે આપણી પ્રાચીન સંસ્કૃતિને પૂજનારા છે. વેદ-ઉપનિષદ અને ઋષિ-મુનિઓની વૈરાગ્ય પરંપરાના હિમાયતી છે, કિન્તુ નવી ટેક્નૉલૉજી પ્રત્યે દ્વેષભાવ રાખતા નથી. વારંવાર વિડિયો-કૉન્ફરન્સ કરવી, ટ્વિટર પર પોતાના વિચારો વ્યક્ત કરતા રહેવું અને એ દ્વારા પોતે અપડેટ પણ થતા રહે છે તથા વ્યાપક સંપર્કને પણ ધબકતો રાખે છે. દરરોજ સવારે યોગ કરવા આપણા કેટલાક નેતાઓ પાસે સમય હોય છે? નરેન્દ્ર મોદી દરરોજ સવારે યોગ કરે છે એવું તેમણે તાજેતરમાં જ એક વિદ્યાર્થીના પ્રશ્નના જવાબરૂપે કહ્યું હતું. પરંપરા અને પ્રયોગનો આવો સંગમ એટલું તો પુરવાર કરે જ છે કે નરેન્દ્ર મોદી પાસે વિઝડમ પણ છે અને વિઝન પણ છે. જો એવી વ્યક્તિ આપણને વડા પ્રધાન તરીકે મળવાની હોય તો તેની પ્રતીક્ષા કોને નહીં હોય?